P. Paška, predseda NR SR: (2007-02-01):
Ďalšia otázka je od pána poslanca Ivanča, ktorý ale nie je v rokovacej sále. Áno, a je taká neobvyklá, pán podpredseda vlády, škoda, že tu nie je pán poslanec. Ďalšia otázka je od predsedu Gábora Gála, ten je tu, a je na pána ministra obrany Františka Kašického a znie: „Pán minister, mieni váš rezort pokračovať v zbavovaní sa nadbytočného majetku, na ktorého stráženie a konzervovanie vynakladáme nemalé prostriedky?“ Pán minister obrany, nech sa páči, odpovedajte. F. Kašický, minister obrany SR: Vážený pán predsedajúci, vážené panie poslankyne, poslanci, vážený pán predseda výboru, ministerstvo obrany spravuje majetok štátu a nakladá s ním podľa zákona č. 278/1993 Z. z. o správe majetku štátu a potom podľa zákona č. 172/2004 Z. z. o prevode vlastníctva nehnuteľného majetku vo vlastníctve Slovenskej republiky na obec alebo vyšší územný celok. V dôsledku reformy Ozbrojených síl a redukcie počtu personálu dochádza k zníženiu počtu posádok, útvarov a zariadení, čím sa stáva časť hnuteľného, ale aj nehnuteľného majetku spravovaného ministerstvom, prebytočná. Prevod správy, odpredaj prebytočného hnuteľného majetku sa realizuje v súlade so všeobecne záväznými právnymi normami a internými normatívnymi aktmi ministerstva, buď formou priameho odpredaja, formou ponukových konaní, alebo osobitných ponukových konaní. Príjmy z predaja prebytočného hnuteľného majetku štátu sú pre ministerstvo hlavnými zdrojmi plnenia príjmov kapitoly, ktoré sú rozpočtované na tento rok vo výške 170 mil. Sk. Ďalším uplatňovaným spôsobom nakladania s prebytočným hnuteľným majetkom v správe ministerstva obrany je jeho darovanie v súlade so zákonom o správe o majetku štátu a tiež darovanie vojenského materiálu v rámci poskytovania pomoci na základe medzivládnych zmlúv. Darovanie v zmysle zákona o správe majetku štátu obciam prebieha a takisto aj darovanie vojenského materiálu v rámci poskytovania pomoci na základe medzivládnych zmlúv. Vo vzťahu k prebytočnému nehnuteľnému majetku štátu má v rámci rozhodovacieho procesu pri prevodoch jeho vlastníctva obciam alebo vyšším územným celkom podľa zákona č. 172/2004 Z. z. rozhodovaciu právomoc vláda. V súlade s uvedeným zákonom ministerstvo obrany pripravuje a posudzuje návrhy na prevod vlastníctva prebytočného nehnuteľného majetku štátu vo svojej správe. Ako príklad uvediem navrhovaný prevod vlastníctva objektu kasární v Rimavskej Sobote. Na základe požiadavky mesta Rimavská Sobota o bezodplatný prevod vlastníctva objektu Kasární SNP v Rimavskej Sobote pre účely zabezpečenia vhodných prevádzkových priestorov v zmysle memoranda o spolupráci, ktoré podpísalo mesto Rimavská Sobota s potenciálnym investorom v tejto oblasti, som 24. januára 2007 rozhodol predložiť na medzirezortné pripomienkové konanie a následne na rokovanie vlády návrh na prevod vlastníctva predmetnej nehnuteľnosti mestu Rimavská Sobota. V prípade udelenia súhlasu vlády s prevodom bude bez zbytočného odkladu vykonaný prevod vlastníctva formou darovacej zmluvy. K tomu by som ešte len poznamenal, že ministerstvo obrany bude aj naďalej pokračovať v nakladaní s prebytočným nehnuteľným majetkom štátu v zmysle uvedených všeobecne záväzných právnych predpisov. Bude pri predkladaní návrhov na prevod vlastníctva zvažovať spôsob jeho ďalšieho použitia nadobúdateľmi, ktoré by malo byť v prospech obyvateľov obce alebo mesta, na území ktorého sa nachádza.